CELEX: 32013D0413(01)
Language: mt
Date: 2013-04-11 00:00:00
Title: Deċiżjoni tal-Kummissjoni tal- 11 ta’ April 2013 li twaqqaf grupp ta’ esperti dwar il-miżuri kontra t-traffikar illeċitu tal-armi tan-nar biex tiġi ssalvagwardjata s-sigurtà interna tal-UE ( “il-Grupp ta’ Esperti dwar l-Armi tan-Nar” )

13.4.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 107/4
            
         DEĊIŻJONI TAL-KUMMISSJONI
   tal-11 ta’ April 2013
   li twaqqaf grupp ta’ esperti dwar il-miżuri kontra t-traffikar illeċitu tal-armi tan-nar biex tiġi ssalvagwardjata s-sigurtà interna tal-UE (“il-Grupp ta’ Esperti dwar l-Armi tan-Nar”)
   2013/C 107/05
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Il-politiki tas-sigurtà interna tal-Unjoni Ewropea evolvew reċentement. Id-dispożizzjonijiet tat-Trattat ta’ Lisbona dwar is-sigurtà interna ppermettew l-iżvilupp ta' Strateġija ta' Sigurtà Interna bbażata fuq il-promozzjoni ta' azzjoni konġunta biex jiġu indirizzati l-isfidi komuni fir-rigward tas-sigurtà (1).
            
         
               (2)
            
            
               Il-Programm ta’ Stokkolma – Ewropa miftuħa u sigura għas-servizz u l-protezzjoni taċ-ċittadini, elenka t-traffikar tal-armi tan-nar bħala waħda mit-theddidiet għas-sigurtà interna tal-UE (2).
            
         
               (3)
            
            
               Sabiex ikun żgurat li l-Kummissjoni tkun tista’ tikkonsulta ma’ speċjalisti li huma esperti fil-kwistjonijiet relatati mat-traffikar tal-armi tan-nar, l-iżviluppi fit-theddidiet relatati mas-sigurtà u l-bżonnijiet li qed jevolvu tal-awtoritajiet kompetenti, hemm bżonn li jiġi stabbilit grupp ta’ esperti f’dan il-qasam u li jiġu ddefiniti l-kompiti u l-istruttura tiegħu.
            
         
               (4)
            
            
               Il-grupp għandu jgħin biex jiżviluppa u jxerred il-gwida dwar l-aħjar prattika fil-qasam tal-ġlieda kontra t-traffikar illeċitu tal-armi tan-nar f’livell operattiv, u biex jirrevedi l-effettività ta’ dik il-gwida.
            
         
               (5)
            
            
               Il-grupp għandu jkun magħmul minn esperti mill-qasam tas-sigurtà interna, inklużi manifatturi tal-armi tan-nar u riċerkaturi u kull individwu ieħor li, fl-opinjoni tal-Kummissjoni, joffri għarfien espert ta’ valur li jista’ jgħin lill-Kummissjoni fl-abbozzar possibbli tal-proposti leġiżlattivi u l-inizjattivi politiki biex jittejbu l-miżuri kontra dan it-traffikar illeċitu tal-armi tan-nar biex tiġi ssalvagwardjata s-sigurtà interna tal-UE.
            
         
               (6)
            
            
               Għandhom jiġu stabbiliti regoli dwar iż-żvelar tal-informazzjoni minn membri tal-grupp.
            
         
               (7)
            
            
               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (3).
            
         
               (8)
            
            
               Huwa xieraq li jiġi stabbilit perjodu ta’ ħames snin għall-applikazzjoni ta' din id-deċiżjoni. Meta jasal iż-żmien, il-Kummissjoni tikkunsidra jekk tkunx rakkomandabbli estensjoni.
            
         IDDEĊIDIET DAN LI ĠEJ:
   Artikolu 1
   Suġġett
   Il-grupp ta’ esperti dwar il-miżuri kontra t-traffikar illeċitu tal-armi tan-nar biex tiġi ssalvagwardjata s-sigurtà interna tal-UE (“il-grupp”) huwa stabbilit b’dan.
   Artikolu 2
   Kompiti
   1.   Il-grupp għandu:
   
               (a)
            
            
               jipprovdi forum għad-djalogu u biex jinqasmu l-esperjenzi dwar il-miżuri eżistenti u dawk futuri biex jiġi miġġieled it-traffikar illeċitu tal-armi tan-nar u biex jiġu kondiviżi l-esperjenzi u l-aħjar prattika marbutin ma' kwistjonijiet ta’ traffikar illeċitu tal-armi tan-nar bħala għajnuna lill-Kummissjoni biex tħejji proposti leġiżlattivi u inizjattivi politiki biex jittejbu l-miżuri kontra l-kriminalità.
            
         
               (b)
            
            
               jiskambja informazzjoni dwar il-bidliet fit-teknoloġiji relatati mal-armi tan-nar u fir-rekwiżiti leġittimi ta’ awtoritajiet kompetenti tas-sigurtà interna tal-Istati Membri li huma rilevanti għall-applikazzjoni tal-leġiżlazzjoni tal-UE u d-dispożizzjonijiet rilevanti tal-konvenzjonijiet internazzjonali relatati mat-traffikar illeċitu.
            
         
               (c)
            
            
               jimmonitorja l-evoluzzjoni tal-politika dwar il-ġlieda kontra t-traffikar illeċitu tal-armi tan-nar u jidentifika d-diffikultajiet li xirfu fil-livell nazzjonali jew transfruntier, b'rabta mal-implimentazzjoni tal-leġiżlazzjoni tal-UE u d-dispożizzjonijiet rilevanti tal-konvenzjonijiet internazzjonali mill-perspettiva tal-awtoritajiet kompetenti tal-infurzar tal-liġi;
            
         
               (d)
            
            
               jidentifika l-aħjar prattika fi kwistjonijiet relatati mal-ġlieda kontra t-traffikar tal-armi tan-nar.
            
         2.   L-attivitajiet tal-grupp ma għandhomx ikunu ta’ ħsara għal dawk tal-Grupp ta’ Kuntatt tal-esperti nazzjonali dwar l-armi tan-nar li diġà ġie stabbilit bid-Direttiva 91/477/KEE kif ġiet emendata bid-Direttiva 2008/51/KE, li għandu l-kompetenza esklużiva li jiddiskuti l-kwistjonijiet koperti minn dawn id-Direttivi relatati mal-kummerċ legali tal-armi tan-nar ċivili.
   Artikolu 3
   Konsultazzjoni
   Il-Kummissjoni tista’ tikkonsulta l-grupp dwar kwalunkwe kwistjoni marbuta mat-traffikar tal-armi tan-nar rilevanti għall-prevenzjoni, l-investigazzjoni, l-iskoperta u l-prosekuzzjoni ta’ reati serji.
   Artikolu 4
   Sħubija – Ħatra
   1.   Il-membri tal-grupp ta’ esperti għandhom ikunu:
   
               (a)
            
            
               Awtoritajiet tal-infurzar tal-liġi tal-Istati Membri (sa disa’ membri);
            
         
               (b)
            
            
               Esperti minn universitajiet, istituti ta’ riċerka u organizzazzjonijiet mhux governattivi (sa tliet membri);
            
         
               (c)
            
            
               Assoċjazzjonijiet ta’ manifatturi Ewropej tal-armi tan-nar (sa żewġ membri);
            
         
               (d)
            
            
               L-Uffiċju Ewropew tal-Pulizija (membru wieħed);
            
         2.   L-awtoritajiet tal-Istati Membri u l-Uffiċċju Ewropew tal-Pulizija msemmijin fil-punti (a) u (d) tal-paragrafu 1 għandhom jinnominaw ir-rappreżentanti tagħhom. Il-membri msemmijin fil-punt (b) tal-paragrafu 1 jinħatru, fil-kapaċità personali tagħhom, mid-Direttur Ġenerali ta’ DĠ Affarijiet Interni wara sejħa miftuħa għall-applikazzjonijiet biex wieħed isir membru tal-grupp ta’ esperti. Il-membri msemmijin fil-punt (c) tal-paragrafu 1 jinħatru mid-Direttur Ġenerali ta’ DĠ Affarijiet Interni wara li ssir sejħa miftuħa għall-applikazzjonijiet. Il-membri tal-grupp ta’ esperti jinħatru għal ħames snin. Huma għandhom jibqgħu fil-kariga sa meta jiġu ssostitwiti jew jispiċċalhom il-mandat. Il-mandat tagħhom jista’ jiġġedded.
   Fir-rigward tal-membri msemmijin fil-punti (b) u (c) tal-paragrafu 1, jista’ jiġi stipulat li l-għadd tal-membri supplenti li jinħatru jkun daqs dak tal-membri. Il-membri supplenti għandhom jinħatru b’konformità mal-istess kundizzjonijiet bħall-membri; is-supplenti jissostitwixxu awtomatikament kwalunkwe membru li jkun assenti jew indispost. Jekk, kemm il-Membru u kemm il-membru supplenti tiegħu jkunu assenti jew indisposti, il-Membri jistgħu, bil-qbil tal-President tal-grupp, jinnominaw esperti biex jirrappreżentawhom fil-laqgħat.
   3.   Il-membri li ma jibqgħux f’pożizzjoni li jikkontribwixxu b’mod effettiv għad-deliberazzjonijiet tal-grupp ta’ esperti, li jirriżenjaw jew li ma jirrispettawx il-kundizzjonijiet stabbiliti fl-Artikolu 339 tat-Trattat, jistgħu jiġu sostitwiti għall-bqija tal-mandat tagħhom.
   4.   Membri maħtura fil-kapaċità personali tagħhom għandhom jaġixxu b’mod indipendenti u fl-interess tal-pubbliku.
   5.   L-ismijiet tal-membri għandhom jiġu ppubblikati fir-Reġistru tal-Gruppi ta' Esperti u Entitajiet Simili Oħra tal-Kummissjoni (“ir-Reġistru”).
   6.   Id-dejta personali għandha tinġabar, tiġi proċessata u ppubblikata skont ir-Regolament (KE) Nru 45/2001.
   Artikolu 5
   L-operat
   1.   Il-grupp għandu jkun ippresedut minn rappreżentant tal-Kummissjoni.
   2.   Bi qbil mas-servizzi tal-Kummissjoni, il-grupp jista’ jistabbilixxi sottogruppi biex jeżaminaw kwistjonijiet speċifiċi abbażi ta' termini ta' referenza definiti mill-grupp. Dawn is-sottogruppi jżarmaw malli jkunu wettqu l-mandat tagħhom.
   Ir-rappreżentant tal-Kummissjoni jista’, jistieden esperti minn barra l-grupp, inklużi rappreżentanti tas-Servizz Ewropew għall-Azzjoni Esterna, li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-grupp jew tas-sottogrupp fuq bażi ad hoc.
   3.   Il-membri tal-grupp u r-rappreżentanti tagħhom, kif ukoll l-esperti u l-osservaturi mistiedna, għandhom jikkonformaw mal-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll mar-regoli tal-Kummissjoni dwar is-siġurtà li għandhom x’jaqsmu mal-protezzjoni tat-tagħrif ikklassifikat tal-UE, stabbiliti fl-Anness tad-Deċiżjoni tal-Kummissjoni 2001/844/KE (4). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri kollha xierqa.
   4.   Il-laqgħat tal-grupp u s-sottogruppi għandhom jinżammu fil-bini tal-Kummissjoni. Il-Kummissjoni għandha tipprovdi s-servizzi segretarjali. Uffiċjali oħrajn tal-Kummissjoni li jkollhom interess fil-proċedimenti jistgħu jattendu l-laqgħat tal-grupp u tas-sottogruppi tiegħu.
   5.   Il-grupp għandu jadotta r-regoli ta’ proċedura tiegħu abbażi tar-regoli tal-proċedura standard adottati mill-Kummissjoni.
   Il-President tal-grupp għandu jżomm lis-Servizz Ewropew għall-Azzjoni Esterna (EEAS) infurmat bil-ħidma tal-grupp.
   6.   Il-Kummissjoni se tagħmel disponibbli d-dokumenti rilevanti kollha (bħall-aġendi, il-minuti u l-kontributi tal-parteċipanti), fir-Reġistru tal-Gruppi ta’ Esperti u Gruppi Oħra Simili tal-Kummissjoni jew permezz ta’ ħolqa mir-Reġistru għas-sit elettroniku ddedikat fejn jista’ jinstab it-tagħrif. Għandhom jiġu previsti eċċezzjonijiet għall-pubblikazzjoni sistematika meta l-iżvelar ta’ dokument idgħajjef il-ħarsien ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001.
   Artikolu 6
   L-ispejjeż tal-laqgħat
   1.   Il-parteċipanti fil-grupp ma għandhomx jiġu rimunerati għas-servizzi li jagħtu.
   2.   L-ispejjeż għall-ivvjaġġar u għall-għajxien li jġarrbu l-parteċipanti fl-attivitajiet tal-grupp jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Spejjeż bħal dawn għandhom jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Din id-Deċiżjoni għandha tapplika sa ħames snin wara l-adozzjoni tagħha.
   
      Magħmul fi Brussell, il-11 ta’ April 2013.
      
         
            Għall-Kummissjoni
         
         Cecilia MALMSTRÖM
         
            Membru tal-Kummissjoni
         
      
   
   
      (1)  ĠU C 115, 9.5.2008.
   
      (2)  ĠU C 115, 4.5.2010.
   
      (3)  ĠU L 8, 12.1.2001, p. 1.
   
      (4)  ĠU L 317, 3.12.2001, p. 1.